Source: http://ec.europa.eu/civiljustice/adr/adr_por_mt.htm
Timestamp: 2018-02-21 02:22:27+00:00
Document Index: 542103

Matched Legal Cases: ['Qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

﻿ Kummissjoni Ewropea - Network gudizzjarju ewropew - Meżżi alternattivi għal riżoluzzjoni ta’ kwistjoni - Portugall
Kummissjoni Ewropea > NGE > Meżżi alternattivi għal riżoluzzjoni ta’ kwistjoni > Portugall
L-aħħar aġġornament: 20-07-2007
Meżżi alternattivi għal riżoluzzjoni ta’ kwistjoni - Portugall
Din il-paġna issa skadiet. L-aġġornament qed jitħejja bħalissa u jkun disponibbli fil-Portal Ewropew tal-Ġustizzja elettronika.
I. F’termini ġenerali, x’inhuma t-tipi differenti ta’ metodi alternattivi għas-soluzzjoni tat-tilwim (ADR) fil-Portugall?
I.1. Il-konċiljazzjoni
I.2. Il-medjazzjoni
I.3. L-arbitraġġ
I.3.1. L-arbitraġġ volontarju
I.3.2. L-arbitraġġ istituzzjonalizzat
II. Is-sistemi
II.1. Huwa obbligatorju, skond il-liġi jew skond it-termini ta’ deċiżjoni tal-qorti, li wieħed jirrikorri għat-tipi differenti ta’ ADR?
II.1.1. Tilwim bejn professjonisti; tilwim tal-konsumaturi u kull tip ta’ tilwima fejn jintuża l-arbitraġġ jew il-medjazzjoni:
II.1.2. Tilwim tal-familja:
II.1.3. Tilwim bejn individwi:
II.2. Dawn it-tipi ta’ ADR huma rregolati mil-liġi?
II.2.1. Tilwim bejn professjonisti, tilwim tal-konsumaturi u kull tip ta’ tilwim fejn jintużaw l-arbitraġġ jew il-medjazzjoni:
II.2.2. Tilwim bejn individwi:
II.2.3. Tilwim tal-familja:
II.3. Jista’ jkun hemm klawżoli kuntrattwali li jistipulaw li kull tilwima li tirrigwarda l-kuntratt ser tiġi sottomessa għal ADR qabel kull referenza għall-qorti. Tali klawżoli jorbtu liż-żewġ partijiet għal dawn it-tipi ta’ ADR?
II.4. X’tipi ta’ tilwim jistgħu jissolvew b’dawn it-tipi ta’ ADR?
II.4.1. Tilwim bejn individwi:
II.4.2. Tilwim tal-familja:
II.5. Kif jista’ jkun żgurat li l-ADR użat jipprovdi garanziji komparabbli ma’ dawk tal-ġustizzja tradizzjonali? B’mod partikolari, kif tiġi garantita l-kunfidenzjalità tan-negozjati?
II.5.1. Tilwim bejn individwi u tilwim tal-familja:
II.5.2. Tilwim tal-konsumaturi:
II.6. Huwa neċessarju li wieħed ifittex parir legali? X’inhu r-rwol ta’ l-avukat f’dawn it-tipi ta’ ADR?
II.6.1. It-tipi kollha ta’ tilwim li fihom titnuża l-medjazzjoni:
II.6.2. Tilwim bejn individwi jew tilwim tal-familja:
II.6.3. It-tipi kollha ta’ tilwim li fihom jintuża l-arbitraġġ:
II.7. Dawn it-tipi ta’ ADR jistgħu jitwettqu minn distanza, b’mod partikolari b’mezzi elettroniċi?
II.7.1. It-tipi kollha ta’ tilwim li fihom tintuża l-medjazzjoni:
II.7.2. Tilwim bejn individwi:
II.7.3. Tilwim tal-familja:
II.7.4. It-tipi kollha ta’ tilwim li fihom jintuża l-arbitraġġ:
II.8. Dawn it-tipi ta’ ADR huma bla ħlas? Jekk le, kif jinqasmu l-ispejjeż? Huwa possibbli li tigħata għajnuna legali?
II.8.1. It-tipi kollha ta’ tilwim li fihom jintuża l-arbitraġġ:
II.8.2. Tilwim tal-konsumaturi:
II.8.3. Tipi oħra ta’ tilwim:
II.8.4. Tilwim bejn individwi:
II.8.5. Tilwim tal-familja:
II.9. Jekk tirrikorri għal dawn it-tipi ta’ ADR imma ma jirnexxilekx li tirrisolvi t-tilwima, xorta jkun possibbli li tirreferi għal qorti? L-użu ta’ dawn it-tipi ta’ ADR għandhom xi effett fuq il-perjodu ta’ preskrizzjoni biex każ jitressaq quddiem il-qorti?
II.9.1. Tilwim bejn individwi:
II.9.2. Tilwim tal-familja:
II.9.3. It-tipi kollha ta’ tilwim li fihom jintuża l-arbitraġġ:
II.10. Jekk tuża dawn it-tipi ta’ ADR u jirnexxielek issolvi t-tilwima, x’forma jieħu l-ftehim? X’jiġri jekk il-ftehim mhux infurzat b’mod spontanju? Jistgħu jintużaw proċeduri normali ta’ l-infurzar? Jkun għadu possibbli li tirreferi l-kwistjoni quddiem qorti?
II.10.1. Tilwim bejn individwi:
II.10.2. Tilwim tal-familja:
II.10.3. It-tipi kollha ta’ tilwim fejn jintuża l-arbitraġġ:
Fil-Portugall il-mezzi alternattivi għas-soluzzjoni ta’ tilwim huma l-konċiljazzjoni, il-medjazzjoni, u l-arbitraġġ. Dawn huma kollha diretti għas-soluzzjoni ta’ tilwim permezz ta’ mezzi li m’humiex ġudizzjarji.
L-użu ta’ dawn il-mezzi jippermetti li l-ġustizzja titwettaq malajr u b’mod effettiv. L-involviment tal-partijiet jiffavorixxi l-ħolqien ta’ kundizzjonijiet li jippermettulhom li jkomplu r-relazzjonijiet wara li jkun intlaħaq ftehim.
Il-konċiljazzjoni hija alternattiva għall-involviment tal-Qorti. Din għandha natura informali. Taħt dan il-proċess il-partijiet, jew bl-involviment ta’ terza persuna jew mingħajru, jippruvaw isibu soluzzjoni għan-nuqqas ta’ ftehim tagħhom.
Meta parti terza tintervjeni, din taħdem flimkien mal-partijiet l-oħra, billi tistedinhom jiddiskutu l-kwistjoni li ma jaqblux fuqha u tgħinhom jilħqu ftehim volontarju.
Il-konċiljatur jiġbed l-attenzjoni għall-aspetti objettivi tat-tilwima, jinsisti fuq soluzzjoni rapida u mhux eżawrijenti għall-kwistjoni u jgħin lill-partijiet fit-tilwima biex jilħqu ftehim taħt ir-responsabbilità tagħhom stess. Meta mqabbel ma’ medjatur, il-konċiljatur jieħu pożizzjoni aktar attiva. Jista’ wkoll jipproponi soluzzjoni għat-tilwima.
Il-medjazzjoni hija mezz alternattiv għas-soluzzjoni ta’ tilwim li hija kunfidenzjali u volontarja fin-natura tagħha. Il-partijiet involuti huma responsabbli li joħorġu bid-deċiżjonijiet li jridu jittieħdu. Ġeneralment, il-medjazzjoni għandha natura formali.
F’dan it-tip ta’ proċess ta’ soluzzjoni tat-tilwim, il-partijiet fit-tilwima, bl-għajnuna ta’ parti terza li hija imparzjali u newtrali, jippruvaw jilħqu ftehim biex isolvu t-tilwima tagħhom.
Kuntrarju għall-imħallef jew l-arbitru, il-medjatur ma jieħu l-ebda deċiżjoni dwar ir-riżultat ta’ l-argument. Minflok, il-medjatur jiggwida l-partijiet billi jistabbilixxi kuntatti bejniethom u jgħin l-iskambju ta’ opinjonijiet, b’tali mod li l-partijiet infushom jistgħu joħorġu bil-bażi għal ftehim li jtemm it-tilwima. Minħabba li dan il-proċess dejjem jinvolvi parti terza, nistgħu nikkunsidraw dan bħala proċess intermedjarju bejn il-konċiljazzjoni u l-arbitraġġ.
Minħabba li l-medjazzjoni tippermetti li tinżamm ir-relazzjoni bejn il-partijiet li qed jitlewmu, hija partikolarment adattata għas-soluzzjoni ta’ tilwim bejn il-membri tal-familja u bejn il-ġara.
L-arbitraġġ volontarju huwa mod privat għas-soluzzjoni ta’ tilwim fejn il-partijiet, fuq l-inizjattiva personali tagħhom, jagħżlu persuni magħrufa bħala arbitrui, li jaslu għal deċiżjoni li torbot lill-partijiet biex jiftiehmu dwar id-differenzi ta’ bejniethom.
F’dan il-proċess, il-parti terza imparzjali tieħu deċiżjoni rigward it-tilwima li qed tifred lill-partijiet. Hija ekwivalenti għal-litigazzjoni minħabba li d-deċiżjoni ma tittiħidx mill-partijiet li qed jitlewmu.
Għal raġunijiet ta’ infurzar, id-deċiżjonijiet ta’ l-arbitraġġ jitqiesu ugwali għal dawk li jittieħdu fi qrati normali u jistgħu jiġu infurzati minnhom.
Sakemm il-partijiet ma rrinunzjawx għad-dritt tagħhom ta’ appell jew ma awtorizzawx lill-arbitru biex jagħti ġudizzju imparzjali u ġust, jista’ jsir appell kontra d-deċiżjonijiet ta’ l-arbitraġġ lill-Qorti ta’ l-Appell.
Dan huwa t-terminu li jingħata lill-arbitraġġ volontarju mwettaq minn entitajiet awtorizzati mill-Ministeru tal-Ġustizzja biex jipprattikaw dik l-attività. Dawn l-entitajiet huma msejħa “Centros de Arbitração” (Ċentri ta’ l-Arbitraġġ).
Skond il-Liġi ta’ l-Arbitraġġ Volontarju, kull tilwima li m’għandhiex għalfejn tiġi miftiehma fil-qorti jew permezz ta’ arbitraġġ mandatorju u li ma tikkonċernax drittijiet inaljenabbli tista’ tiġi sottomessa għall-arbitraġġ mill-partijiet.
Fil-liġi tal-Portugall id-drittijiet inaljenabbli jinkludu dawk ikkunsidrati li jirrelataw ma’ kwistjonijiet ta’ libertà individwali u l-istat personali, drittjiet rigward relazzjonijiet tax-xogħol fil-kuntest ta’ kuntratti ta’ l-impjieg u drittijiet mogħtija mil-liġi tas-sigurtà soċjali. Dawn jinkludu wkoll dawk id-drittijiet li għandhom x’jaqsmu ma’ relazzjonijiet legali li l-partijiet ma jistgħux jaljenaw bil-volontà tagħhom u li għalhekk ma jistgħux jirrinunzjawhom permezz ta’ transazzjoni legali.
Jekk drittijiet bħal dawn jiġu invokati, ma jistax jintuża l-arbitraġġ jew mezzi alternattivi għas-soluzzjoni ta’ tilwim.
Ġeneralment isir attentat għall-konċiljazzjoni qabel ma wieħed jirrikorri għall-arbitraġġ taħt il-patroċinju taċ-Ċentri ta’ l-Arbitraġġ istituzzjonalizzati.
Jekk l-attentat ta’ konċiljazzjoni ma jipproduċix ftehim għat-tilwima, waħda mill-partijiet tista’ tissottometti l-kwistjoni għall-arbitraġġ.
Il-medjazzjoni mhix regolata mil-liġi f’manjiera ġenerali imma hija maħsuba speċifikament fil-leġiżlazzjoni li ħolqot il-“Julgados de Paz” (Qrati tal-Maġistrati) (korpi simili għall-qrati li għandhom ix-xogħol li jiddeċiedu każijiet ċivili li jinvolvu ammonti ta’ mhux aktar minn € 3 740.98) u fl-Att dwar il-ħarsien tal-minuri, b’mod partikolari fir-rigward ta’ arranġamenti ta’ kustodja.
Il-medjazzjoni, bħala mezz alternattiv għas-soluzzjoni ta’ tilwim tal-konsumaturi, hija maħsuba fl-istruttura li toħloq is-sistema ta’ reġistrazzjoni għall-entitajiet li jfittxu li jistabbilixxu proċeduri ta’ ftehim mhux ġudizzjarju għat-tilwim.
Jista’ jintuża l-arbitraġġ volontarju biex jintlaħaq ftehim dwar kull tilwima li, skond il-liġi, ma tridx titressaq quddiem qorti tal-liġi jew ta’ l-arbitraġġ u li tinvolvi drittijiet jew kwistjonijiet li l-partijiet huma liberi li jiddeċiedu fuqhom.
L-użu tal-medjazzjoni huwa wkoll proċess li huwa determinat b’mod liberu mill-partijiet li qed jitlewmu.
L-użu tal-medjazzjoni mill-entitajiet awtorizzati li jwettqu din it-tip ta’ proċedura biex jintlaħaq ftehim fit-tilwim tal-konsumaturi jiddependi fuq l-aċċettazzjoni minn qabel ta’ dan il-proċess mill-konsumatur u mill-parti professjonali involuti.
Fi proċeduri ta’ kustodja, l-imħallef jista’ jidddeċiedi li għandha tintuża l-medjazzjoni, imma din id-deċiżjoni dejjem trid tiġi aċċettata mill-partijiet interessati
F’każijiet ċivili li jinvolvu ammonti ta’ anqas minn €3 740.98 li jaqgħu fil-ġurisdizzjoni tal-Qrati tal-Maġistrati, l-użu tal-medjazzjoni huwa volontarju u jiddependi fuq l-aċċettazzjoni tal-partijiet interessati.
Il-Qrati tal-Maġistrati għandhom ġurisdizzjoni fil-qasam ċivili fuq il-kwistjonijiet li ġejjin:
Azzjonijiet immirati biex jiżguraw li jiġu sodisfatti l-obbligazzjonijiet, ħlief għal dawk li jinvolvu benefiċċji ta’ flus u li għalihom il-kreditur oriġinali huwa jew kien persuna legali;
Każijiet li jinvolvu t-trasferiment ta’ assi mobbli;
Każijiet li jinvolvu d-drittijiet u d-dmirijiet ta’ komproprjetarji konġunti, meta l-assemblea rispettiva tal-komproprjetarji ma għamlithiex obbligatorja li għandu jkun hemm arbitraġġ għall-ftehim ta’ tilwim bejn il-komproprjetarji, jew bejn il-komproprjetarji u l-amministratur;
Azzjonijiet biex jissolva tilwim bejn il-proprjetarji relatati ma’ passaġġ neċessarju temporanju, drenaġġ naturali ta’ ilmijiet, xogħlijiet ta’ ħarsien kontra għargħar, qsim ta’ drejns, kanali, fosos, u sisien tal-ħaxix, il-ftuħ ta’ twieqi, bibien, verandi u xogħolijiet simili; l-istilliċidju, it-tħawwil ta’ siġar u sġajriet, il-bini ta’ ħitan u taqsimiet;
Azzjonijiet għat-teħid ta’ pussess, il-preskrizzjoni akkwiżittiva, u l-aċċessjoni;
Każijiet rigward id-dritt għall-użu u għall-amministrazzjoni ta’ proprjetà komuni, uċuħ, użufrutt, użu u abitazzjoni u d-dritt reali għall-abitazzjoni perjodika;
Każijiet li jinvolvu kirjiet urbani, ħlief azzjonijiet għall-iżgumbrament;
Każijiet li jinvolvu responsabbiltà ċivili kuntrattwali u mhux kuntrattwali;
Każijiet li jinvolvu nuqqas kuntrattwali, ħlief għall-kuntratti ta’ l-impjieg u kirjiet rurali;
Każijiet li jinvolvu l-garanzija ġenerali ta’ l-obbligazzjonijiet.
Il-ġudizzju ta’ l-arbitraġġ huwa kultant impost minn liġi speċjali. F’dawn il-każijiet wieħed irid jirrikorri quddiem il-qorti ta’ l-arbitraġġ ikkonċernata.
L-arbitraġġ volontarju huwa irregolat biċ-ċar mil-liġi.
Hemm att speċifiku li jirregola l-proċeduri ta’ arbitraġġ volontarju mwettqa minn istituzzjonijiet.
Fir-rigward ta’ tilwim tal-konsumaturi, is-servizzi tal-medjazzjoni jistgħu jiġu pprovduti minn dawk l-entitajiet li, permezz tas-sistema ta’ reġistrazzjoni volontarja għas-soluzzjoni mhux ġudizzjarja ta’ tilwim tal-konsumaturi, jaġixxu skond il-prinċipji stabbiliti mil-liġi.
L-att li jirregola l-kompetenza, l-organizzazzjoni u t-tħaddim tal-Qrati tal-Maġistrati jistipula b’mod ċar u jirregola l-medjazzjoni, il-funzjonijiet tal-medjatur u t-tħaddim tas-servizzi tal-medjazzjoni maħluqa f’kull Qorti tal-Maġistrati.
Il-medjazzjoni f’tilwim tal-familja hija ristretta għal sitwazzjonijiet ta’ separazzjoni jew divorzju b’kunsens reċiproku u hija mmirata biex tgħin lill-ġenituri ta’ minuri biex jilħqu ftehim fuq arranġamenti ta’ kustodja.
Bl-istess mod, fi proċeduri tal-kustodja, il-liġi tirrikjedi li l-imħallef, li jaġixxi bis-saħħa tal-pożizzjoni tiegħu, bil-ftehim tal-partijiet interessati, jew fuq talba tagħhom, jiddeċiedi fuq l-involviment ta’ servizzi tal-medjazzjoni pubbliċi jew privati.
Il-“Gabinete de Mediação Familiar” (l-Uffiċċju tal-Medjazzjoni tal-Familja) jipprovdi servizz pubbliku f’dan il-qasam.
Iva, tali klawżoli jistgħu tassew jeżistu.
Skond l-Att ta’ l-Arbitraġġ Volontarju, kull tilwima li mhix sottomessa esklussivament għal qorti tal-liġi jew għall-arbitraġġ obbligatorju, u li ma tinvolvix drittijiet inaljenabbli, tista’ tiġi sottomessa mill-partijiet għall-arbitraġġ.
Il-partijiet għal ftehim kummerċjali jistgħu jiftiehmu li tilwim li ġej minn relazzjoni kuntrattwali legali jiġu sottomessi għall-qorti ta’ l-arbitraġġ, bir-rinunzja tad-dritt li jirrikorru għal kwalunkwe mezz ieħor, permezz ta’ klawżola inkluża fil-kuntratt. Din il-klawżola tissejjaħ “cláusula compromissória” (klawżola kompromissorja jew klawsola ta’ arbitraġġ). Għandu jiġi nnutat li jekk il-partijiet kontraenti ma rrinunċjawx li jirrikorru għar-rotta ġudizzjarja, jista’ jiġi ppreżentat appell fil-qorti tat-tieni istanza kontra d-deċiżjoni ta’ l-arbitraġġ. Din il-klawżola trid tispeċifika r-relazzjoni legali tal-partiijiet li qed jitlewmu u trid torbot lill-partijiet.
Bl-istess kod, m’hemm xejn li jipprevjeni lill-partijiet kontraenti milli jiftiehmu li jirrikorru għal tipi oħra ta’ ADR, b’mod partikolari għall-medjazzjoni, biex isolvu kull tilwima li ġejja mir-relazzjoni kuntrattwali.
Kull tip ta’ tilwim jista’ jissolva b’dawn it-tipi ta’ ADR sakemm, kif imsemmi qabel, mhumiex involuti d-drittijiet inaljenabbli.
Kif intwera, kull tilwima li tirriżulta minn relazzjoni legali li l-partijiet jistgħu jtemmu permezz ta’ negozjati, anke billi jirrinunzjaw id-drittijiet li joħorġu mill-ftehim tagħhom, u li mhumiex irriservati bil-liġi biss għall-qrati, jistgħu jissolvew b’dawn it-tipi ta’ ADR.
Il-liġi tara b’mod ċar l-arbitraġġ volontarju, ad hoc jew istituzzjonali bħala metodu mhux ġudizzjarju biex jissolva dan it-tilwim.
Il-karatteristika prinċipali ta’ l-arbitraġġ istituzzjonali volontarju hija l-fatt li ċ-Ċentri li jwettqu din il-ħidma jinstabu f’diversi bliet u rħula madwar il-Portugall. Iċ-Ċentri huma permanenti u jmorru lura għal qabel it-tilwim li huma jistgħu jsolvu. Dawn iċ-Ċentri għandhom kompetenza ġenerali jew jistgħu jkunu speċjalizzati f’ċerti oqsma.
Hemm ċerti Ċentri li għandhom ġurisdizzjoni reġjonali u huma biss involuti f’tilwim li jinqala’ f’ċerta erja ġeografika. Hemm oħrajn li jkopru l-pajjiż kollu u jistgħu jittrattaw tilwim minn madwar il-Portugall kollu.
Minbarra ċ-Ċentri ta’ l-Arbitraġġ li għandhom ġurisdizzjoni ġenerali, hemm diversi Ċentri ta’ l-Arbitraġġ li jitrattaw setturi speċifiċi. Dawn jinkludu tilwim tal-konsumaturi li jinvolvu s-setturi kummerċjali u industrijali, tilwim li joħroġ minn xogħolijiet pubbliċi u privati, tilwim li jinvolvi drittijiet ta’ proprjetà intellettwali, tilwim li jikkonċerna kirjiet ta’ proprjetà u urbani, il-professjonijiet u l-inċidenti ta’ vetturi.
Kif imsemmi qabel, il-medjazzjoni hija maħsuba b’mod ċar fil-liġi tal-Portugall għall-każijiet ċivili li jinvolvu ammonti ta’ mhux aktar minn €3 740.98 u li jaqgħu taħt il-ġurisdizzjoni tal-Qrati tal-Maġistrati.
Meta jiġu ttrattati divorzji jew separazzjonijiet, tista’ tintuża l-medjazzjoni għas-soluzzjoni ta’ kwistjonijiet relatati ma’ minuri. Il-medjazzjoni hija espressament ipprovduta fil-liġi tal-Portugall fil-kuntest ta’ proċeduri ta’ kustodja.
Il-medjazzjoni mwettqa dwar kwistjonijiet li jaqgħu fil-ġurisdizzjoni tal-Qrati tal-Maġistrati u l-medjazzjoni tal-familja tiggarantixxi l-imparzjalità, l-indipendenza, il-kunfidenzjalità u l-kredibilità lill-partijiet. Il-medjaturi jridu jaġixxu bil-kompetenza u d-diliġenza neċessarji. Dawn ir-regoli etiċi, espressament ipprovduti fil-liġi, għandhom l-effett ta’ garanziji proċedurali ġenwini.
Minn dawn, il-liġi tpoġġi enfasi speċjali fuq il-garanzija tal-kunfidenzjalità.
Fil-medjazzjoni mwettqa mill-Qrati tal-Maġistrati u fil-medjazzjoni tal-familja, il-partijiet iridu jiffirmaw, minn qabel, ftehim tal-medjazzjoni li jiddikjara li l-medjazzjoni msemmija hija kunfidenzjali. Il-partijiet, ir-rappreżentanti tagħhom u l-medjatur iridu jirrispettaw in-natura kunfidenzjali tad-dikjarazzjonijiet kollha magħmula matul il-medjazzjoni.
Sakemm il-partijiet ma tawx il-permess tagħhom biċ-ċar, il-medjaturi ma jistgħu jinvolvu ruħhom bl-ebda mod fil-proċeduri li jsiru wara l-medjazzjoni, bħall-arbitraġġ, proċess legali jew trattament ta’ psikoterapija, kemm jekk intlaħaq u kemm jekk ma ntlaħaqx ftehim permezz ta’ din il-medjazzjoni.
F’tilwim tal-konsumaturi, l-entitajiet li huma awtorizzati li jipparteċipaw fi proċeduri ta’ ADR iridu jipprovdu garanziji li l-ħidma tagħhom ser tkun imparzjali u indipendenti.
M’huwiex neċessarju għall-partijiet li jaħtru avukati meta qed jippruvaw isolvu tilwima permezz tal-medjazzjoni.
Fil-medjazzjoni, il-partijiet jiġu mistiedna biex jinvolvu ruħhom b’mod attiv biex tinstab soluzzjoni. Madankollu, ir-rwol ta’ l-avukati li jipprovdu assistenza lill-partijiet m’għandux ikun stmat inqas milli fil-fatt hu. L-avukat jista’ jiżgura li l-proċess jisvolġi b’tali mod li l-interessi u l-għanijiet tal-klijent tiegħu jiġu rrispettati; jista’ jidentifika punti tal-liġi, jivvaluta kemm ftehim huwa mixtieq jew il-valur ta’ ftehim għall-parti opposta, u jista’ jipprepara jew jirrevedi t-test tal-ftehim.
Għall-każijiet ta’ medjazzjoni li jinstemgħu fil-Qrati tal-Maġistrati jew f’każijiet ta’ medjazzjoni tal-familja, il-partijiet iridu jidhru personalment. Madankollu, jistgħu jkunu akkompanjati minn avukat.
M’huwiex neċessarju għal avukat li jinħatar għas-soluzzjoni ta’ tilwim permezz ta’ l-arbitraġġ. Il-partijiet jistgħu jaħtru lil xi ħadd biex jirrappreżentahom jew biex ikun preżenti fil-qorti ta’ l-arbitraġġ.
Madankollu, rappreżentant legali irid jinħatar f’każ ta’ arbitraġġ meta l-ammont tat-tilwima jeċċedi l-kompetenza tal-qorti tal-Prim’Istanza (€3 740.98) u meta jitressaq appell.
Minħabba li l-għan prinċipali tal-medjazzjoni huwa li l-partijiet jingħataw opportunità li jsolvu d-differenzi ta’ bejniethom b’mod ta’ ħbieb u negozjat, huwa preżunt li l-partijiet ikunu fiżikament preżenti matul is-sessjonijiet tal-medjazzjoni.
Taħt l-Att dwar il-Qrati tal-Maġistrati, jekk waħda mill-partijiet ma tidhirx fis-sessjoni appuntata ta’ medjazzjoni u ma tippreżenta l-ebda ġustifikazzjoni għal din l-assenza, il-każ jiġi mgħoddi lis-segretarjat biex tiġi stabbilita data għal smigħ fil-Qorti.
Il-ġenituri jridu jkunu preżenti għall-proċess ta’ medjazzjoni tal-familja.
Jekk xi ħadd mill-ġenituri ma jidhirx u jekk il-proċeduri tal-kustodja ġew sospiżi bil-ħsieb li jintlaħaq ftehim, is-servizzi tal-medjazzjoni għandhom jinfurmaw lill-qorti b’dan sabiex is-sospensjoni tista’ titneħħa u jkunu jistgħu jkomplu l-proċeduri tal-qorti.
Fl-arbitraġġ istituzzjonali volontarju l-partijiet dejjem iridu jinstemgħu, bil-fomm jew bil-miktub, qabel ma tittieħed deċiżjoni finali.
Fil-proċess ta’ l-arbitraġġ, minħabba n-natura tiegħu, jistgħu jintużaw mezzi elettroniċi, prinċiparjament permezz ta’ konferenza bil-vidjo.
Il-liġi ma tipprevedix l-għotja ta’ għajnuna legali għal tilwim li jissolva permezz ta’ arbitraġġ volontarju, ad hoc jew istituzzjonali.
L-arbitraġġ istituzzjonali miċ-Ċentri ta’ l-Arbitraġġ tal-konsumatur huwa bla ħlas imma l-ammonti tat-tilwim li dawn jistgħu jsolvu huma baxxi – il-parti l-kbira taċ-Ċentri jaċċettaw biss kwistjonijiet li ma jinvolvux aktar minn €3 749.98.
L-ispejjeż taċ-Ċentru ta’ l-Arbitraġġ ivarjaw u jiddependu, ġeneralment, fuq il-valur tat-tilwim. L-ammonti li jitħallsu u l-mod li dawn jitqassmu bejn il-partijiet involuti fit-tilwima huma normalment iddikjarati fir-regolamenti taċ-Ċentri.
Hemm xi Ċentri ta’ l-Arbitraġġ fejn l-ispejjeż huma biss dovuti f’dawk il-każi li jittieħdu fil-qrati ta’ l-arbitraġġ. Is-servizzi tal-medjazzjoni u l-konċiljazzjoni pprovduti bil-ħsieb li jintlaħaq ftehim qabel il-bidu tal-proċeduri ta’ l-arbitraġġ huma b’xejn.
Il-medjazzjoni fil-Qrati tal-Maġistrati hija suġġetta għall-ħlas ta’ ammont żgħir fiss li huwa anqas jekk jintlaħaq ftehim. Dan l-ammont li jrid jitħallas huwa maqsum ugwalment bejn il-partijiet.
L-Att dwar il-Qrati tal-Maġistrati jistipula li persuni li jissodisfaw il-kundizzjonijiet ta’ l-Att dwar l-Għajnuna Legali jikkwalifikaw għal kwalunkwe wieħed mit-tipi diversi ta’ din l-għajnuna (f’dan ir-rigward ara d-dokument ta’ l-informazzjoni dwar l-għajnuna legali).
Il-medjazzjoni mis-servizzi pubbliċi tal-medjazzjoni tal-familja – l-Uffiċċju tal-Medjazzjoni tal-Familja – hija bla ħlas.
Jekk il-partijiet ma jilħqux ftehim jew jilħqu biss ftehim parzjali fil-medjazzjoni mill-Qrati tal-Maġistrati, il-medjatur jikkomunika dan il-fatt lill-maġistrat li jappunta data għal smigħ fil-Qorti.
Jekk il-ġenituri ma jilħqux ftehim f’medjazzjoni tal-familja fil-kuntest ta’ proċeduri dwar kustodja, is-servizzi tal-medjazzjoni jikkomunikaw dan il-fatt lill-imħallef responsabbli għall-każ, li jkompli għaddej.
Għal proċeduri ta’ divorzju jew separazzjoni b’kunsens reċiproku miġjuba f’uffiċċju tar-reġistru ċivili, jekk il-Prosekutur Pubbliku jikkunsidra li l-ftehim dwar kustodja ppreżentat mill-ġenituri ma jagħtix l-attenzjoni xierqa lill-interessi tal-minuri u l-partijiet li qed jagħmlu t-talba ma jiftiehmux dwar il-bidliet indikati, il-każ jintbagħat lill-qrati tad-distrett ta’ l-uffiċċju tar-reġistru ċivili konċernat
Fl-arbitraġġ volontarju, il-proċess jintemm b’deċiżjoni ta’ arbitraġġ li tista’ tikkonsisti fir-ratifika tal-ftehim milħuq matul il-fażi tal-konċiljazzjoni. Din id-deċiżjoni għandha s-saħħa ta’ sentenza tal-qorti.
Jekk il-partijiet ma rrinunzjawx għad-dritt tagħhom ta’ l-appell, jista’ jitressaq appell kontra d-deċiżjoni ta’ l-arbitraġġ fil-qorti tat-tieni istanza taħt kundizzjonijiet identiċi bħal dawk applikabbli għal deċiżjonijiet li jittieħdu fil-qrati tad-distrett.
L-użu ta’ l-ADR ma jaffetwax il-limitit taż-żmien għar-referenza f’qorti.
Il-ftehim li jintlaħaq bil-medjazzjoni f’każijiet li jaqgħu fil-ġurisdizzjoni tal-Qrati tal-Maġistrati jsir bil-miktub u jiġi ratifikat mill-Maġistrat.
Il-ftehim ratifikat għandu s-saħħa ta’ sentenza ta’ qorti tal-Prim’Istanza.
L-infurzar ta’ ftehim tal-medjazzjoni ratifikat huwa f’idejn il-qorti tal-Prim’Istanza, taħt il-kundizzjonijiet stabbiliti fl-Att dwar il-Proċeduri Ċivili.
Il-ftehim li jintlaħaq bil-medjazzjoni isir bil-miktub u jiġi ratifikat mill-imħallef tal-qorti fejn qed jinstemgħu l-proċeduri għall-kustodja.
Id-deċiżjoni ta’ l-arbitraġġ tiġi infurzata bl-istess mod bħal deċiżjoni ta’ qorti tal-Prim’Istanza.
L-infurzar tad-deċiżjoni ta’ l-arbitraġġ huwa f’idejn il-qorti tal-Prim’Istanza, taħt il-kundizzjonijiet stabbiliti fl-Att dwar il-Proċeduri Ċivili.
Għalhekk, f’dawn is-sitwazjonijiet il-kwistjoni tiġi riferuta għall-qorti fl-istat ta’ l-infurzar.
Supremo Tribunal de Justiça (Il-Qorti Suprema tal-Ġustizzja); - -
Tribunal Constitucional (Il-Qorti Kostituzzjonali);
Ministério da Justiça (Il-Ministeru tal-Ġustizzja); -
Tribunal da Relação de Lisboa (Il-Qorti ta’ l-Appell ta’ Lisbona);
Tribunal da Relação de Coimbra (Il-Qorti ta’ l-Appell ta’ Coimbra);
Tribunal da Relação de Évora (Il-Qorti ta’ l-Appell ta’ Évora); - -
Tribunal da Relação do Porto (Il-Qorti ta’ l-Appell ta’ Oporto);
Procuradoria Geral da República (l-Uffiċċju tal-Prokuratur Ġenerali);
Centro de Estudos Judiciários (iċ-Ċentru għall-Istudji Legali; l-entità responsabbli mit-taħriġ ta’ l-imħallfin u l-maġistrati Portugiżi); - -
Direcção Geral da Administração da Justiça (id-Direttorat Ġenerali għall-Amministrazzjoni Ġudizzjarja; jipprovdi informazzjoni fost affarijiet oħra dwar dettalji fejn għandek tagħmel kuntatt, u l-ġurisdizzjoni ġeografika tal-qrati u joffri aċċess għas-Sit ta’ l-Internet ta’ l-Uffiċjali Ġudizzjarji); -
Gabinete de Política Legislativa e Planeamento do Ministério da Justiça (l-Uffiċċju tal-Politika Leġiżlattiva u l-Ippjanar tal-Ministeru tal-Ġustizzja); -
Direcção Geral dos Registos e do Notariado (id-Direttorat Ġenerali għar-Reġistri u n-Nutara);
Instituto do Consumidor (l-Istitut għall-Affarijiet tal-Konsumatur);
Associação Sindical dos Juizes Portugueses (Is-Sindakat ta’ l-Assoċjazzjoni ta’ l-Imħallfin Portugiżi);
Sindicato dos Magistrados do Ministério Público (Is-Sindakat tal-Maġistrati tal-Prosekutur Pubbliku);
Ordem dos Advogados (L-Assoċjazzjoni ta’ l-Avukatura Portugiża);
Online legislation database (tikkontjeni l-liġijiet u n-notifiki kollha ppubblikati fi “I Série do Diário da República” (Il-Gazzetta tal-Gvern, Serje I) sa mill-1.1.1970; tipprovdi aċċess bla ħlas għal-leġiżlazzjoni ippubblikata fi “I Série” sa mill-1.1.2000).
Direcção-Geral da Administração Extrajudicial (id-Direttorat Ġenerali għall-Amministrazzjoni mhux Ġudizzjarja); -
Associação de Mediadores de Conflitos (l-Assoċjazzjoni tal-Medjaturi tat-Tilwim);
Associação Nacional para a Mediação Familiar – (l-Assoċjazzjoni għall-Medjazzjoni tal-Familja; tgħaqqad flimkien nies professjonisti fil-qasam tal-medjazzjoni tal-familja, u tipprovdi taħriġ inizjali u kontinwu) (anmf-portugal@netcabo.pt);
Centro de Arbitração (iċ-Ċentru ta’ l-Arbitraġġ) da Universidade Católica Portuguesa (CAUCP);
Núcleo de Apoio ao Investidor e Mediação (iċ-Ċentru ta’ l-Appoġġ u l-Medjazzjoni għall-Investituri (NAIM); -
Centro de Mediação Peritagens e Arbitragens Voluntárias (iċ-Ċentru għall-Medjazzjoni Esperta u l-Arbitraġġ Volontarju);
Centro de Arbitração Comercial (iċ-Ċentru għall-Arbitraġġ Kummerċjali); -
Centro de Informação, Mediação e Arbitração de Conflitos do Algarve (iċ-Ċentru għall-Informazzjoni dwar Tilwim, Medjazzjoni u Arbitraġġ għat-tilwim tal-konsumaturi ta’ Algarve); -
Centro de Arbitração Conflitos de Consumo de Lisboa (iċ-Ċentru għall-Arbitraġġ ta’ Tilwim tal-konsumaturi ta’ Lisbona) (lis.arbitration@ip.pt);
Centro de Informação de Consumo e Arbitração do Porto (iċ-Ċentru għall-Informazzjoni tal-Konsumatur u l-Arbitraġġ ta’ Oporto) (cicap@mail.telepac.pt);
Centro de Arbitração de Conflitos de Consumo de Coimbra e Figueira da Foz (iċ-Ċentru għall-Arbitraġġ ta’ Tilwim tal-Konsumaturi ta’ Coimbra u Figueira da Foz) (tribarb@esoterica.pt).
« Meżżi alternattivi għal riżoluzzjoni ta’ kwistjoni - Informazzjoni Ġenerali | Portugall - Informazzjoni Ġenerali »